नीता अंबानी का ड्रीम प्रोजेक्ट, दो हजार लोगों की कैपेसिटी, 100 म्यूजिशियन परफॉर्म कर सकेंगे
Nita Mukesh Ambani Cultural Centre (NMACC); What is the capacity of Nita Ambani cultural centre? कल्चरल सेंटर का इन्फ्रास्ट्रक्चर वर्ल्ड क्लास का है। ये 5 हिस्सों में बंटा है- द ग्रैंड थिएटर, द स्टूडियो थिएटर, द क्यूब, आर्ट हाउस और धीरूभाई अंबानी स्क्वायर।
रिलायंस फाउंडेशन की चेयरपर्सन नीता अंबानी का ड्रीम प्रोजेक्ट 'नीता मुकेश अंबानी कल्चरल सेंटर' ऑपरेशनल हो गया है। 31 मार्च 2023 को इसका उद्घाटन किया गया था। ये कल्चरल सेंटर मुंबई के बांद्रा-कुर्ला कॉम्प्लेक्स में बना है।
कल्चरल सेंटर का इन्फ्रास्ट्रक्चर वर्ल्ड क्लास है। ये पांच हिस्सों में बंटा है- द ग्रैंड थिएटर, द स्टूडियो थिएटर, द क्यूब, आर्ट हाउस और धीरूभाई अंबानी स्क्वायर। सेंटर की सबसे बड़ी खासियत है ‘द ग्रैंड थिएटर’, जिसमें दो हजार लोग बैठ सकते हैं। यहां देश और दुनिया के बेहतरीन प्ले और म्यूजिकल्स के साथ-साथ ऑस्कर अवॉर्ड जैसे बड़े इवेंट भी किए जा सकेंगे।
कल्चरल सेंटर को दुनिया के टॉप डिजाइनर में शुमार रिचर्ड ग्लूकमैन और अमेरिका की कंपनी TVS डिजाइन ने मिलकर तैयार किया है। इसके निर्माण में अंबानी परिवार व्यक्तिगत तरीके से शुरुआत से ही जुड़ा हुआ है।
रिलायंस फाउंडेशन का दावा है कि द ग्रैंड थिएटर में उपलब्ध सुविधाएं भारत के किसी भी परफॉर्मिंग आर्ट्स थिएटर में पहले कभी नहीं देखी गईं हैं। इसे बनाने से पहले इसके आर्किटेक्ट ने मुंबई के अलावा देश के बड़े-बड़े कल्चरल और आर्ट सेंटर्स की स्टडी की। दो हजार दर्शकों की सीटिंग कैपेसिटी होने के बावजूद इसे ऐसे डिजाइन किया गया कि हर दर्शक को प्रॉपर विजिबिलिटी मिल सके।
नीता मुकेश अंबानी कल्चरल सेंटर के हेड टिम ब्रिंकमैन बताते हैं कि यहां बैठकर आपको लगेगा कि आप अकेले स्टेज पर परफॉर्म कर रहे कलाकारों को देख रहे हैं। 8,400 स्वारोवस्की क्रिस्टल और ऑटोमैटिक LED लाइट्स इसकी सीलिंग की खूबसूरती बढ़ाते हैं। इसमें लगी लाइट्स का रंग शो की जरूरत के हिसाब से बदला जा सकता है।
आसान शब्दों में कहें तो द ग्रैंड थिएटर में एक क्लीन प्रोडक्शन के लिए लार्ज स्केल सेट आसानी से बनाया जा सकता है। थिएटर की दीवारें खास तरह की लकड़ी से बनी हैं, जो इसे साउंड प्रूफ बनाती हैं। यहां का आर्किटेक्चर कलाकारों और दर्शकों की जरूरतों को ध्यान में रखकर तैयार किया गया है।
द ग्रैंड थिएटर में अल्ट्रा मॉडर्न रिगिंग इक्विपमेंट लगाए गए हैं, जिसमें 69 पावर फ्लाइंग बार भी शामिल हैं। हर एक बार 1 टन जितना वजन उठा सकता है। इनकी मदद से स्टेज को छोटा-बड़ा किया जा सकता है। इसके बैकग्राउंड को महज कुछ सेकेंड में शो की थीम के मुताबिक तैयार किया जा सकता है। यानी स्टेज और मूड को कलाकार की कल्पना के मुताबिक बदला जा सकता है।
इसके ऑर्केस्ट्रा पिट में इतनी जगह है कि यहां पर 100 म्यूजिशियन आराम से परफॉर्म कर सकते हैं। इसी तरह, ऑडिटोरियम में मौजूद मीडिया पिट में क्रू टीम के स्मूथ मूवमेंट के लिए जगह बनाई गई है। शो की जरूरत के हिसाब से कैमरा, लाइट्स की सेटिंग और सीटों की अरेंजमेंट को तुरंत चेंज किया जा सकता है। हॉल में मौजूद नौ ट्रांसलेशन बूथ और खास तरह के हेड फोन की मदद से शो को 18 भाषाओं में सुना जा सकता है।
सेंटर के अन्य अद्भुत थिएटर
दर्शकों को सेंटर में एक अनोखा और रोमांचक अनुभव कराने के लिए 250 सीट वाला ‘द स्टूडियो थिएटर’ और 125 सीट वाला ‘द क्यूब’ बना है। द स्टूडियो थिएटर और द क्यूब में होने वाले शो की जरूरत के हिसाब से सीटों को पूरी तरह हटाया जा सकता है या दीवार की ओर मूव कर हॉल को ओपन स्पेस में कन्वर्ट किया जा सकता है।
‘द ग्रैंड थिएटर’ जहां दुनिया के सबसे बड़े प्ले और म्यूजिकल्स के लिए डिजाइन किया गया है, वहीं ‘द स्टूडियो थिएटर’ और 'द क्यूब' उभरते और विख्यात कलाकारों के लिए बनाए गए हैं।
द स्टूडियो थिएटर को इस तरह डिजाइन किया गया है कि दर्शक खुद को आर्टिस्ट के करीब महसूस करेंगे। इसकी सीलिंग में स्पेशल टेंशन वायर ग्रिड लगी है, जिससे रिहर्सल के दौरान शो के लिए लाइट और रंगमंच की सामग्री को इंस्टॉल किया जा सकता है।
125 सीट वाला द क्यूब किसी ब्लैक बॉक्स की तरह नजर आता है। इसकी थीम आसानी से बदली जा सकती है। इसे खास तौर पर नए टैलेंट्स को निखारने, वर्कशॉप और सेमिनार के लिए तैयार किया गया है।
द ग्रैंड थिएटर, द स्टूडियो थिएटर और द क्यूब हर साल सैकड़ों शोज की मेजबानी तो करेंगे ही, इनसे कल्चरल सेंटर आर्टिस्ट, टेक्निकल टीम और एडमिन स्टाफ के लिए काम के मौके भी बनेंगे।
इस सेंटर में खास दृश्य कला को प्रस्तुत करने के लिए आर्ट हाउस भी है, जिसे ग्लोबल म्यूजियम स्टैंडर्ड के मुताबिक बनाया गया है। जहां रीना कलैत, विभा गल्होत्रा और एनएस हर्षा के कुछ शानदार क्रिएशंस दिखाए गए हैं।
कल्चरल सेंटर के बाहरी हिस्से में धीरूभाई अंबानी स्पेस तैयार किया गया है। यहां एक फाउंटेन है, जिसे आग, पानी, संगीत, रोशनी और कुहासा की थीम पर बनाया गया है। इसे फाउंटेन ऑफ जॉय नाम दिया गया है।
कल्चरल सेंटर बनाने का मकसद
नीता अंबानी ने छह साल की उम्र से भरतनाट्यम सीखना शुरू किया था। वे कहती हैं कि भरतनाट्यम उनके लिए मेडिटेशन की तरह है। इसीलिए उन्होंने ऐसे कल्चरल सेंटर का सपना देखा, जो कलाकारों, कला प्रेमियों और इससे जुड़े रहने वालों को एक विश्वस्तरीय मंच प्रदान करे। इस ड्रीम प्रोजेक्ट को पूरा करने में उनकी बेटी ईशा अंबानी ने उनका बखूबी साथ निभाया।
उद्घाटन में देश-विदेश की हस्तियां पहुंचीं
नीता मुकेश अंबानी कल्चरल सेंटर के उद्घाटन में देश-विदेश के कलाकारों, बिजनेस और खेल जगत की मशहूर हस्तियां पहुंची थीं। इनमें सचिन तेंदुलकर, अभिनव बिंद्रा, सानिया मिर्जा, रजनीकांत, आमिर खान, रणवीर सिंह, दीपिका पादुकोण, प्रियंका चोपड़ा, निक जोनस, वरुण धवन, सोनम कपूर, अनुपम खेर, श्रद्धा कपूर, श्रेया घोषाल, राजू हिरानी और तुषार कपूर शामिल हैं। विदेशी कलाकारों में एमा चेम्बर्लेन, जीजी हदीद के साथ और कई बड़ी हस्तियां उद्घाटन का हिस्सा बनीं।
इसके अलावा आध्‍यात्मिक गुरु सद्गुरु जग्गी वासुदेव, स्वामी नारायण संप्रदाय के राधानाथ स्वामी, स्वामी गौर गोपाल दास भी पहुंचे। राजनीति से केंद्रीय मंत्री स्मृति ईरानी, महाराष्ट्र के डिप्टी CM देवेंद्र फडणवीस, उद्धव ठाकरे और आदित्य ठाकरे कार्यक्रम में शामिल हुए।
दर्शकों के लिए खुला कल्चरल सेंटर
नीता मुकेश अंबानी कल्चरल सेंटर में बच्चों, स्टूडेंट्स, सीनियर सिटिजंस और दिव्‍यांगों की एंट्री फ्री है। शो या ऐग्जीबिशन के लिए nmacc.com या BookMyShow से टिकट बुक की जा सकती है। द स्टूडियो थिएटर की टिकट सिर्फ 500 रुपए और द क्यूब की टिकट सिर्फ 250 रुपए की है।
कॉस्ट्यूम आर्ट शो ‘इंडिया इन फैशन’ से शुरुआत
नीता मुकेश अंबानी कल्चरल सेंटर के उद्घाटन के बाद 3 अप्रैल से यहां कॉस्ट्यूम आर्ट शो ‘इंडिया इन फैशन’ शुरू हुआ। इसमें दिखाया गया है कि कैसे 18वीं से 21वीं सदी तक भारतीय पहनावे ने फैशन जगत को प्रभावित किया।
वोग मैगजीन के राइटर और ड्रेस एक्सपर्ट हेमिश बोल्स के क्रिएशन में तैयार यह देश में अपनी तरह का पहला शो है। इसका सेट पैट्रिक किन्मोंथ और रुशाद श्रॉफ ने डिजाइन किया है। इसमें 140 से ज्यादा कॉस्ट्यूम को स्पेशल टेम्प्रेचर केस में सजा कर रखा गया है।
ऐग्जीबिशन में शनैल, डियोर और वाई एस एल जैसे ग्लोबल ब्रांड सहित दुनिया भर के प्रमुख म्यूजियम और पर्सनल कलेक्शन के 140 से ज्यादा कॉस्ट्यूम डिस्प्ले किए गए हैं। इनमें मनीष मल्होत्रा, राहुल मिश्रा, रितु कुमार, सब्यसाची मुखर्जी, तरुण तहिलियानी और अबू जानी, संदीप खोसला जैसे नामचीन भारतीय डिजाइनरों की ड्रेस भी शामिल हैं।